Οι μαθητές του Λυκείου Δεσφίνας καλούνται να δώσουν πανελλαδικές εξετάσεις τον Ιούνιο στο μάθημα της Βιολογίας, το οποίο ωστόσο δεν έχουν διδαχθεί στο σχολείο τους.

Συγκεκριμένα οι μαθητές στο Γυμνάσιο και το Λύκειο δεν έχουν διδαχθεί καθόλου το μάθημα της Βιολογίας (γενικής παιδείας στο Γυμνάσιο αλλά και της ομάδας προσανατολισμού της Γ' Λυκείου) γιατί δεν έχει προσληφθεί εκπαιδευτικός από την αρχή της χρονιάς.

Οι εκπαιδευτικοί καταγγέλλουν πως από την αρχή της σχολικής χρονιάς δεν υπάρχει καθηγητής Βιολογίας οπότε ζητούν από το υπουργείο Παιδείας να προβεί σε κατ' εξαίρεση ρύθμιση για τους μαθητές της κατεύθυνσης της Γ' Λυκείου ώστε να μην δώσουν πανελλαδικές στο συγκεκριμένο μάθημα επί άνισους όρους με τους υπόλοιπους εξεταζόμενους μαθητές, οι οποίοι διδάσκονται Βιολογία από την αρχή της χρονιάς.

«Σε περίπου τρεις μήνες, οι μαθητές θα δώσουν πανελλαδικές εξετάσεις για την εισαγωγή τους στα πανεπιστήμια. Tους μαθητές, όμως, της ομάδας προσανατολισμού της Γ' Λυκείου στο Γυμνάσιο με Λυκειακές Τάξεις της Δεσφίνας τους έχετε ήδη ανεπανόρθωτα καταδικάσει σε αποτυχία, αφού έχουν χάσει το τρένο των πανελλήνιων, σημειώνοντας 0% κάλυψη της καθορισμένης διδακτέας και εξεταστέας ύλης στη Βιολογία. Παιδιά ενός κατώτερου Θεού; Μαθητές δεύτερης κατηγορίας; Αυτή είναι η ισονομία, οι ίσες ευκαιρίες και το συνταγματικά κατοχυρωμένο δικαίωμα όλων των μαθητών στη μόρφωση; Η πραγματικότητα για μια ακόμα φορά διαψεύδει τις μεγαλόστομες δηλώσεις του υπουργείου Παιδείας περί "κανονικότητας" και επιβεβαιώνει πως η σημερινή κυβέρνηση, αλλά και όλες οι προηγούμενες, υλοποιώντας τις μνημονιακές πολιτικές στην εκπαίδευση και όχι μόνο οδηγεί σε διάλυση τη δημόσια και δωρεάν εκπαίδευση και σε απόγνωση μαθητές, εκπαιδευτικούς, γονείς», υπογραμμίζουν μεταξύ άλλων οι καθηγητές.

Επερώτηση στη Βουλή

Η Βουλευτής ΣΥΡΙΖΑ Βοιωτίας Γιώτα Πούλου σε συνεργασία με τη ΝΕ ΣΥΡΙΖΑ-Προοδευτική Συμμαχία Φωκίδας κατέθεσε ερώτηση προς την Υπουργό Παιδείας κ. Κεραμέως όπου αναφέρει:

«Τα λειτουργικά κενά, οι ελλείψεις διδακτικού προσωπικού και βιβλίων που αντιμετώπισαν τα σχολεία με την έναρξη της φετινής διδακτικής χρονιάς εξακολουθούν να υπάρχουν ακόμα και σήμερα, τρεις μήνες πριν τις Πανελλήνιες εξετάσεις, με αποκορύφωμα το Γυμνάσιο-Λυκειακές τάξεις της Δεσφίνας Φωκίδας, στο οποίο οι μαθητές της Β΄ και Γ΄ Λυκείου δεν έχουν διδαχτεί καθόλου το μάθημα της Βιολογίας.» και συνεχίζει «Το ουσιαστικό πρόβλημα δεν είναι ο άμεσος διορισμός εκπαιδευτικών για να καλυφθούν οι θέσεις, αλλά η διαχείριση του κενού εκπαίδευσης πέντε μηνών που καταλύει την ισονομία των μαθητών για τους μαθητές των Β΄ και Γ΄ Λυκειακών τάξεων Δεσφίνας σε σχέση με τους συμμαθητές τους στην υπόλοιπη Ελλάδα και εγείρει θέματα νομιμότητας.» Τέλος η Βουλευτής ΣΥΡΙΖΑ ζητά να μάθει από την Υπουργό Παιδείας πώς θα διασφαλίσει την ισότιμη συμμετοχή των μαθητών της Δεσφίνας Φωκίδας στις Πανελλήνιες εξετάσεις.

Η ΝΕ ΣΥΡΙΖΑ-Προοδευτική Συμμαχία Φωκίδας είχε επισημάνει με ανακοίνωση ήδη από τον Δεκέμβριο τον κίνδυνο για το σχολείο της Δεσφίνας αλλά και για το σχολείο του Λιδωρικίου που έφτασε τον Ιανουάριο να καλυφθούν οι θέσεις των εκπαιδευτικών.

Πέρα από την αδιαφορία της κυβέρνησης Μητσοτάκη για τη δημόσια εκπαίδευση, η ευθύνη βαραίνει τον τοπικό βουλευτή που για μια ακόμα φορά αποδεικνύεται ότι δεν είναι ικανός να διασφαλίσει τα κεκτημένα της Φωκίδας ως οφείλει σαν βουλευτής μονοεδρικής. Να θυμίσουμε ότι επί κυβέρνησης ΣΥΡΙΖΑ και βουλευτή Ηλ. Κωστοπαναγιώτου και τα ολιγομελή τμήματα λειτουργούσαν στα σχολεία της Φωκίδας και οι καθηγητές ήταν στη θέση τους από την αρχή της χρονιάς. Και αυτά μέσα σε ασφυκτικές μνημονιακές συνθήκες».